答朱廣微
作者：秦觀
朝代：宋

paragraphs: 廣微才華殆天付，十歲孤山有佳句。
又夢東林飲虎溪，歎息清風人不悟。
自爾所見無全牛，桐柏崑崙日傾注。
葱蘢曉景破新花，蹭蹬老拳擒脫兔。
身勤事左竟何成，巧迫化工天所怒。
兩鬢星星滄海頭，强學禪那慰遲暮。
昨夜燈花吐金粟，曉烹鯉魚得尺素。
笑我徜徉吳楚間，經卷酒巵隨所遇。
人生迕意十八九，月得解顔能幾度。
著書準易空自疲，服藥求仙良亦誤。
北風老矣無能爲，行看黄鸝語飛絮。
安得從君醉百場，落筆珠璣不論數。